**СЪОБЩЕНИЕ ЗА МЕДИИТЕ**

***31 май - Световен ден без тютюн***

По традиция всяка година по инициатива на Световната здравна организация (СЗО/1987 г.) на 31 май се отбелязва Световният ден без тютюн. Събитието се провежда в страните по целия свят, като се подчертават рисковете за здравето, свързани с употребата на тютюн и се призовава за ефективна политика за намаляване нивата на неговото потребление.

За 2020 г. темата за Световния ден без тютюн, определена от СЗО е **„Да говорим открито за последствията от тютюна!“.** Фокусът на посланието е насочен към ограничаване на отрицателното въздействие на тютюна върху здравето на младите хора.

Социалната среда при юношите оказва значително влияние върху нагласите и убежденията по отношение употребата на тютюневи изделия. Факторите на социалното обкръжение, които потенциално биха повлияли експерименталното приемане на цигари и превръщането му в траен модел на поведение в юношеството, са обект на множество проучвания, които основно изследват променливи, свързани с влиянието на родителското пушене, отношението на родителите към пушенето на детето им, тютюнопушенето в приятелския кръг, както и достъпността и цената на тютюневите изделия. Проведените през последното десетилетие в България изследвания в детска възраст са насочени основно към оценка на разпространението на тютюнопушенето.

В този контекст, участието на България в инициирания от СЗО и други партньори международен проект „Глобално проучване на тютюнопушенето на младите хора“ (GYTS) дава възможност за получаване на съвременни научни доказателства не само за разпространението на тютюнопушенето, но и за някои фактори на средата с доказана значимост в започването и поддържането на тютюнопушенето сред учениците. В България

GYTS е проведен през 2015 г. Анкетата са попълнили общо 4042 ученици от 7-9 клас, от които 3532 са на възраст 13-15 години. Данни от проучването показват че:

* Правили опит да пушат са 55.5% от учениците;
* 28.8% от учениците употребяват тютюневи изделия в момента, а 20.4% пушат цигари;
* 2.6% от учениците употребяват бездимен тютюн;
* 50.8% от учениците са изложени на тютюнев дим в дома си.

От 36 страни, участващи в проекта, средно 46% от учениците са пушили цигари поне веднъж в живота си, като в ***България*** това са 55% от тях (съответно 51% от момчетата и 60% от момичета), 25% от учениците у нас са пропушили преди да навършат 13 г. (средно за всички страни 23%).

Детското пушене е изключително сериозен и приоритетен проблем на общественото здравеопазване и подчертава нуждата от разработване и внедряване на профилактични програми, започвайки още от начална училищна възраст за предотвратяване на т.нар. “инициална” употреба на цигари или максимално отлагане на пропушването. Децата и юношите са тази част от обществото, към която трябва да бъдат насочени приоритетите на Националната програма за ограничаване на тютюнопушенето, тъй като в юношеска възраст се изграждат и утвърждават моделите на поведение, които обуславят високия здравен риск в по-късна възраст.

Предвид темата, обявена от СЗО и поради пандемията от COVID-19, свързана с необходимостта всички ние да пазим здравето на хората, тази година дейностите основно ще се реализират, чрез интернет пространството. По повод Световния ден без тютюн Министерство на здравеопазването организира Конкурс за плакат на тема **„Да говорим** **открито за последствията от тютюна“,** посветен на превенцията на тютюневата зависимост.

**РЕГЛАМЕНТ НА КОНКУРС ЗА ПЛАКАТ**

**„ДА ГОВОРИМ ОТКРИТО ЗА ПОСЛЕДСТВИЯТА ОТ ТЮТЮНА!“**

Конкурсът е индивидуален.

* Всеки участник може да участва с една творба.
* Творбите ще бъдат оценявани според следните две категории участници:
	+ Студенти и докторанти - всички курсове на специалност графичен дизайн от Нов Български университет и Национална художествена академия (НХА);
	+ Ученици (IX–XII клас) от художествените специалности в училищата по изкуствата.

Журище оценява дигиталните плакати. Съставът на журито ще включва: преподаватели, представител по плакат от НХА, представител на художествена галерия, независим художник и двама представители на Националната програма за превенция на хроничните незаразни болести 2014-2020 г.

**Изисквания към творбите:**

Проектите за плакати да бъдат изпратени в електронен формат (100/70 см, JPG, 120 dpi, Quality 10 Maximum) на СD на адрес: гр. София 1000, пл. „Св. Неделя“ № 5.

**Спечелилият голямата награда плакат ще бъде изискан във формат: 100/70 см, CMYK, 300 dpi!**

Участниците трябва да посочат следните данни в писмото:

* Три имена
* Възраст
* Учебно заведение, град
* Точен адрес
* Телефон и e-mail за контакт на участника

**Краен срок за изпращане на творбите:** **30 август 2020 г.**

Резултатите от конкурса ще бъдат обявени през месец септември на интернет страницата на Министерство на здравеопазването и партньорите.

Датата на награждаването ще бъде през месец ноември, 2020 г. около Международния ден без тютюнопушене (третия четвъртък на м. ноември).

**Награди**

**Голяма награда** – материална награда на стойност **500 лева** (независимо от категорията на участника)

За категория участници от първата целева група (**студенти и докторанти**) ще се раздадат следните награди:

* Първо място - материална награда на стойност 400 лева.
* Второ място - материална награда на стойност 200 лева.
* Трето място - материална награда на стойност 100 лева.

За категория участници от втората целева група (**ученици**) ще се раздадат следните награди:

* Първо място - материална награда на стойност 400 лева.
* Второ място - материална награда на стойност 200 лева.
* Трето място - материална награда на стойност 100 лева.

Повече информация по темата може да откриете на интернет - страницата на Министерство на здравеопазването.